送呂承奉至山從呂龍圖晉伯辟秦州機宜
作者：晁補之
朝代：宋

paragraphs: 去日劇奔驥，新交非曩圖。
憐君事業長，蔚若頤生鬚。
表東海者誰，君世有顯儒。
端委論百揆，鞭弭雄千夫。
二陳詩禮伯，八荀紈綺雛。
嘗聞達大家，可以濟八區。
功名望聖世，忠孝自吾徒。
我昔拜秦州，詞林炳於菟。
見謂可與言，鋤荒而破觚。
刳中不宿穢，味道因有腴。
斯文望若人，顛沛一手扶。
白頭遠綏邊，狐兔安足驅。
汲黯在朝廷，永絕淮南覦。
平叔不鬭羌，事正今日須。
今君撰杖屨，還向府中趨。
問訊不棄捐，寄聲亦疏迂。
何當質疑義，賣劍老樵蘇。